Sotsiaalministeeriumi ohvriabipoliitika juhi Kristiina Luhi sõnul pakutakse praeguseks juba teenuseid, millega aegunud ohvriabi seadus ei arvesta. Praegu kehtiv seadus on ka Luhi silmis paljude paranduste tõttu liiga ebaselge. Ohvriabisüsteem ise on viimastel aastatel teinud väga suure arenguhüppe et kui ohvriabi loodi, siis olid need ootused nagu hoopis teised ja tänaseks me oleme jõudnud sinna, kus ohvriabi on selline väga aktiivne politsei, prokuratuuri kodanikuühendustega koostöös tegutsev süsteem, mis suudab siis täna pakkuda oluliselt rohkem erinevaid teenuseid erinevatele sihtrühmadele. Aga kõikide nende arengute toetamiseks on vajalik ka kaasajastatud seadus, mis arvestab siis selle muutunud keskkonnaga ja ka meie enda nagu paremate teadmistega sellest, mida kuriteovägivalla ohvritel üldse vaja on. Uue seadusega eemaldatakse viited ohvri enda süüle ja lihtsustatakse psühholoogilise abi pakkumist. Lisaks vähendatakse ohvri bürokraatilist koormust ja luuakse ohvri abifond, millest riik maksaks kannatanule kurjategijalt saamata jäänud hüvitise. Kohtutäiturite ja pankroti haldurite koja ametikogu juhatuse esimehe Arvi Pingi sõnul ei ole kurjategijatel sageli raha, mida välja maksta. See, et kellegi käest midagi on välja mõistetud, see ei tähenda seda, et seda raha reaalselt kätte saadakse. Sest kui ikkagi võlgnik on nii-öelda varatu me jah, küll menetleme ja monitoorime seda võlgniku hommikust õhtuni, aga see talle vara juurde ei tekita, see on nagu hea selline noh, võimalus nii-öelda riigil oma kodanikest hoolida, aga ega see seda nagu noh, võlgniku varakamaks nagu ei tee. Pigem siis on kaalukausil see fondi mõttekus ehk et kas me maksame ohvritele selle raha välja ja kirjutame selle nagu korstnasse. Pink näeb ka ohtu, et kui fond hakkab töötama sarnaselt elatisabiskeemile, võib kaasneda kohtutäituritele suur töökoormus. Uue seaduse väljatöötamise kavatsusele kogub sotsiaalministeerium veel septembri alguseni tagasisidet. Eelnõu valmimise tähtajaks on järgmise märtsi lõpp.
Sotsiaalministeeriumi hinnangul on aastal 2003 koostatud ohvriabi seadus sedavõrd vananenud, et on vaja uuega asendada.